Tryggvi Eðvarðs sjónarmun á undan Sirrý ÍS Mikill keppnishugur hefur síðustu daga verið meðal áhafna og útgerða tveggja báta , í stærðarflokknum 10 brúttótonn og yfir . Baráttan stóð um hvort Tryggvi Eðvarðs SH frá Rifi eða Sirrý ÍS frá Bolungarvík aflaði meira í janúarmánuði . Það voru Rifsverjar sem höfðu betur , en í gærkvöldi varð ljóst að skipið landaði 230 tonnum í mánuðinum , að uppistöðu þorskur , að verðmæti 74 milljónir króna . Sirrý ÍS frá Bolungarvík er skráð með tvo róðra 31. janúar og er það til marks um keppnisandann . Samtals var landað úr Sirrý 224,3 tonnum í mánuðinum , þannig að litlu munaði á þessum tveimur bátum . Að sögn hafnarvarðar í Bolungarvík var veðurfar alveg með eindæmum gott af janúarmánuði að vera , en einungis einn dagur féll úr vegna veðurs og síðan var ekki róið á nýjársdag . Í Rifi féllu hins vegar fimm dagar út vegna veðurs en á móti kemur að mjög stutt er á fengsæl mið frá Rifshöfn . Að sögn Friðbjörns Óttarssonar útgerðarstjóra hjá Nesveri ehf , sem gerir Tryggva Eðvarðs út , er ástæða þess hversu vel fiskaðist í janúar vaðandi þorskur og gott veður . “ Sjórinn er fullur af þorski og við bíðum bara eftir að kvótinn verði aukinn . Báturinn fór í 26 róðra í mánuðinum og það voru aðeins fimm dagar sem ekki gaf til veiða . Svo má ekki gleyma því að við höfum frábært starfsfólk bæði til sjós og lands . Sigurinn tileinkum við afa okkar Tryggva Eðvarðssyni . Við erum hjátrúarfullir og trúum því að sá gamli sé með okkur i anda . Hann var mikill keppnismaður , ” sagði Friðbjörn kampakátur í samtali við Skessuhorn í morgun .